KOMISSION PÄÄTÖS,
tehty 4 päivänä maaliskuuta 1993,
kolmen tuottajan tarjoamien sitoumusten hyväksymisestä tiettyjen Korean tasavallasta peräisin olevien elektronisten mikropiirien, niin sanottujen DRAMien (dynamic random access memories), tuontia koskevassa polkumyyntimenettelyssä (93/157/ETY)
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon polkumyynnillä tai vientituella muista kuin Euroopan talousyhteisön jäsenvaltioista tapahtuvalta tuonnilta suojautumisesta 11 päivänä heinäkuuta 1988 annetun neuvoston asetuksen (ETY) N:o 2423/88 () ja erityisesti sen 10 artiklan,
kuultuaan kyseisessä asetuksessa säädettyä neuvoa-antavaa komiteaa,
sekä katsoo, että:
VÄLIAIKAISET TOIMENPITEET
1) Komissio on asetuksella (ETY) N:o 2686/92 () ottanut käyttöön väliaikaisen polkumyyntitullin tiettyjen sellaisten Korean tasavallasta peräisin olevien elektronisten mikropiirien, niin sanottujen DRAMien (dynamic random access memories dynaaminen suorasaantimuistien), tuonnissa, jotka valmiiden DRAMien osalta kuuluvat CN-koodeihin 8542 11 12, 8542 11 14, 8542 11 16 ja 8542 11 18, DRAM-levyjen (wafers) osalta CN-koodiin ex 8542 11 01, puolijohdesirujen (chips) osalta CN-koodiin ex 8542 11 05 ja DRAM-moduulien osalta CN-koodeihin ex 8473 30 10 ja 8548 00 00. Asetuksella (ETY) N:o 53/93 () neuvosto on pidentänyt tämän tullin voimassaoloa enintään kahdeksi kuukaudeksi.
2) Tätä seuraavan menettelyn aikana on osoitettu, että polkumyynnin aiheuttaman vahingon poistamiseksi olisi toteutettava lopullisia polkumyyntitoimenpiteitä. Tutkimuksen kaikkia osia koskevat toteamukset ja johtopäätökset esitetään neuvoston asetuksen (ETY) N:o 611/93 johdanto-osan 6 44 kappaleessa ().
3) Saatuaan tiedon näistä johtopäätöksistä korealaiset tuottajat, Goldstar Electron Co. Ltd, Hyundai Electronics Industries Co. Ltd ja Samsung Electronics Co. Ltd, ovat tarjoutuneet tekemään sitoumuksia, jotka koskevat niiden tuotteiden jälleenmyyntihintoja yhteisön ensimmäisille riippumattomille ostajille. Näissä sitoumuksissa jälleenmyyntihinnoissa heijastuvat DRAMien valmistajien neljännesvuoden tuotantokustannukset, ja niihin on lisätty kohtuullinen voittomarginaali.
4) Komission mukaan näiden sitoumusten vaikutuksesta korealaisten tuottajien jälleenmyyntihinnat yhteisössä saadaan tasolle, joka mahdollistaa polkumyynnin poistamisen. Lisäksi, koska nämä sitoumukset on vahvistettu erikseen jokaisen korealaisen tuottajan tuotantokustannusten perusteella, komissio katsoo, että nämä sitoumukset ovat riittävän joustavia varmistamaan, että hinnat yhteisön markkinoilla pysyvät tasolla, joka ei saata yhteisön käyttävää teollisuutta kärsimään aiheetonta kilpailullista vahinkoa.
5) Lisäksi, koska korealaiset tuottajat ovat sitoutuneet antamaan säännöllisesti komissiolle yksityiskohtaisia kustannuksia ja hintoja koskevia tietoja, komissio on päätellyt, että se voi tehokkaasti valvoa näiden sitoumusten asianmukaista noudattamista.
6) Asetuksen (ETY) N:o 2423/88 15 artiklan säännösten mukaisesti sitoumusten on tultava voimaan samana päivänä kuin tämän menettelyn yhteydessä asetuksella (ETY) N:o 611/93 käyttöön otettu lopullinen polkumyyntitulli.
7) Näissä olosuhteissa tarjottuja sitoumuksia pidetään hyväksyttävinä, ja täten menettely voidaan lopettaa kyseisten korealaisten tuottajien osalta.
8) Lisäksi komissio toteaa, että kyseisille tuottajille on annettu tiedoksi ne keskeiset tosiseikat ja huomiot, joiden perusteella on ehdotettu lopullisia polkumyyntitoimenpiteitä, ja niillä on ollut mahdollisuus esittää huomautuksiaan menettelyn kaikista osista. Silloin, kun sitoumus on sanottu irti tai kun komissiolla on syytä uskoa, että sitä ei ole noudatettu, komissio voi täten näissä olosuhteissa ja yhteisön edun niin vaatiessa viipymättä soveltaa väliaikaisia polkumyyntitulleja asetuksen (ETY) N:o 2423/88 10 artiklan 6 kohdan nojalla ja sitten lopullisia polkumyyntitulleja, jotka perustuvat niihin tosiseikkoihin, jotka on vahvistettu ennen sitoumuksen tarjoamista, jos mikään seikka ei todista näiden tosiseikkojen huomattavasti muuttuneen.
9) Tarjottujen sitoumusten hyväksymisestä on kuultu neuvoa-antavaa komiteaa, joka ei ole esittänyt vastalauseita,
ON TEHNYT TÄMÄN PÄÄTÖKSEN:
1 artikla
Hyväksytään sitoumukset, jotka Goldstar Electron Co. Ltd, Hyundai Electronics Industries Co. Ltd ja Samsung Electronics Co. Ltd ovat esittäneet sellaisen polkumyyntimenettelyn yhteydessä, joka koskee tiettyjen Korean tasavallasta peräisin olevien elektronisten mikropiirien, niin sanottujen DRAMien (dynamic random access memories - dynaamisten suorasaantimuistien), tuontia, jotka kuuluvat valmiiden DRAMien osalta CN-koodeihin 8542 11 12, 8542 11 14, 8542 11 16 ja 8542 11 18, DRAM-levyjen (wafers) osalta CN-koodiin ex 8542 11 01, DRAM-puolijohdesirujen (chips) osalta CN-koodiin ex 8542 11 05 ja DRAM-moduulien osalta CN-koodeihin ex 8473 30 10 ja ex 8548 00 00.
2 artikla
Lopetetaan edellä 1 artiklassa tarkoitetun polkumyyntimenettelyn yhteydessä vireille pantu tutkimus kyseisessä artiklassa mainittujen yritysten osalta.
Tehty Brysselissä 4 päivänä maaliskuuta 1993.